ऐसे में यह सवाल उठना लाजिमी है कि क्या एससी समुदाय में इस बात का अहसास है कि इस कानून का दुरुपयोग होता है? इस पर भीम आर्मी के मुख्य संरक्षक जय भगवान जाटव यह मानने को तैयार नहीं हैं कि एससी समुदाय के लोग इसका दुरुपयोग करते हैं. दूसरी ओर धर्म जागरण समन्वय विभाग (आरएसएस) के ब्रज प्रांत संयोजक नंद किशोर वाल्मीकि कहते हैं, “अधिकतर एससी समुदाय को इस बात का अहसास है कि इसका दुरुपयोग होता है और ऐसा नहीं होना चाहिए. निजी महत्वाकांक्षा से प्रेरित कुछ लोग इसका दुरुपयोग करते हैं. इससे पूरे एससी समुदाय की नैतिक साख को चोट पहुंचती है और समाज में अनावश्यक कलह पैदा होती है. संभव है आने वाले अगले कुछ वर्षों तक इस कानून को लेकर उलझाव की स्थिति बनी रहे, लेकिन इस पर टकराव के बाद अंततः समाज में संतुलन-सद्भाव की स्थिति आएगी और हिन्दू समाज को बांटने की राजनीति विफल हो जाएगी.”